
VENDIM
Nr. 624, datë 18.9.2019

PËR PËRBËRJEN, ORGANIZIMIN DHE FUNKSIONIMIN E KËSHILLIT KOMBËTAR TË PACIENTËVE

Në mbështetje të nenit 100 të Kushtetutës dhe të pikës 2, të nenit 6/2, të ligjit nr. 10107, datë 30.3.2009 “Për kujdesin shëndetësor në Republikën e Shqipërisë”, të ndryshuar, me propozimin e ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Ngritjen e Këshillit Kombëtar të Pacientëve si një mekanizëm kryesor komunikimi e këshillimi ndërmjet Ministrisë së Shëndetësisë dhe Mbrojtjes Sociale dhe pacientëve, i cili kryesohet nga ministri përgjegjës për shëndetësinë, ose personi i autorizuar prej tij, dhe ka këtë përbërje:
a) Një përfaqësues të organizatave jofitimprurëse, që mbulojnë çështje të sëmundjeve jo të transmetueshme (kronike);
b) Një përfaqësues të organizatave jofitimprurëse, që mbulojnë çështje të sëmundjeve të transmetueshme infektive;
c) Një përfaqësues të organizatave jofitimprurëse, që mbulojnë çështje të sëmundjeve të rralla;
ç) Një përfaqësues të organizatave jofitimprurëse, që mbulojnë çështje të kujdesit paliativ;
d) Një përfaqësues të organizatave jofitimprurëse, që trajtojnë çështje që lidhen me të sëmurët me aftësi të kufizuara;
dh) Një përfaqësues të organizatave që trajtojnë çështje të të sëmurëve talasemikë/hemofilikë;
[bookmark: _GoBack]e) Një përfaqësues nga Ministria e Shëndetësisë dhe e Mbrojtjes Sociale;
ë) Një përfaqësues nga Operatori i Shërbimeve të Kujdesit Shëndetësor;
f) Një përfaqësues nga Fondi i Sigurimit të Detyrueshëm të Kujdesit Shëndetësor.
2.  Përzgjedhja e anëtarëve, përfaqësues të organizatave jofitimprurëse/ organizatave për Këshillin Kombëtar të Pacientëve bëhet 1 (një) herë në 3 (tre) vjet nga ministri përgjegjës për shëndetësinë, nëpërmjet një komisioni ad-hoc në përfundim të një procedure konkurrimi të hapur, mbështetur në kritere që vlerësojnë përparësitë e përfaqësimit dhe të gjithëpërfshirjes. 
Ministria përgjegjëse për shëndetësinë njofton menjëherë Këshillin Kombëtar të Pacientëve për çdo kandidat të përzgjedhur.
3. Këshilli Kombëtar i Pacientëve jep mendime e këshilla për çështje dhe vendime që lidhen me impaktin te pacientët të politikave socio-shëndetësore, me qëllim përmirësimin e cilësisë së këtyre shërbimeve. 
4. Këshilli Kombëtar i Pacientëve funksionon, si më poshtë vijon: 
a) Këshilli mblidhet mbi bazën e një kalendari, por jo më pak se 2 (dy) herë në vit; 
b) Kryetari thërret mbledhjen dhe e drejton atë. Në rast se ai nuk është i pranishëm, mbledhja drejtohet nga anëtari më i moshuar, pjesëmarrës në mbledhje;
c) Kryetari propozon rendin e ditës dhe vendos për datën e kohën e mbledhjes së radhës, përveç rasteve kur vetë Këshilli ka vendosur ndryshe;
ç) Mbledhja e Këshillit njoftohet me shkrim nga kryetari të paktën 10 (dhjetë) ditë para datës së mbledhjes. Ftesa për mbledhje duhet të përmbajë datën, orën, vendin e zhvillimit të mbledhjes, rendin e ditës dhe materialet mbështetëse, të cilat u dërgohen anëtarëve të Këshillit në formë të shkruar apo elektronike;
d) Çdo ndryshim në datën dhe kohën e vendosur për mbledhjet i njoftohet çdo anëtari, në mënyrë që të njihet me këto ndryshime;
dh) Mbledhjet zhvillohen në ambientet e Ministrisë së Shëndetësisë dhe Mbrojtjes Sociale dhe realizohen nëse në to janë të pranishëm të paktën gjysma e anëtarëve të Këshillit. Kur ky numër nuk arrihet, mbledhja shtyhet dhe mbahet brenda 24 (njëzet e katër) orëve;
e) Në çdo mbledhje të Këshillit mbahet procesverbali që pasqyron të gjitha diskutimet gjatë mbledhjes.
5. Qëndrimi në detyrë i anëtarit të Këshillit Kombëtar të Pacientëve përfundon:
a) me dorëheqjen e vetë anëtarit të Këshillit, për të cilën duhet të njoftojë me shkrim 1 (një) javë përpara organin që e ka propozuar;
b) për mospjesëmarrje në dy mbledhje radhazi;
c) në raste të tjera të parashikuara në ligj.
6. Sekretariati i Këshillit Kombëtar të Pacientëve është struktura mbështetëse për Këshillin, i cili përbëhet nga 2 (dy) persona që janë pjesë e administratës së ministrisë përgjegjëse për shëndetësinë. 
7. Sekretariati i Këshillit përgatit materialet për takimet e Këshillit, njofton anëtarët e Këshillit për mbledhjet e radhës së Këshillit, mbledh e shpërndan informacione, mban procesverbalin gjatë takimit të Këshillit, zbardh dhe e shpërndan atë, si edhe ushtron detyra sipas kërkesave të Këshillit Kombëtar të Pacientëve. 
8. Anëtarët e Këshillit Kombëtar të Pacientëve të shpërblehen sipas legjislacionit në fuqi për shpërblimin e anëtarëve të bordeve/komiteteve/komisioneve.
9. Efektet financiare, që rrjedhin nga zbatimi i këtij vendimi të përballohen nga buxheti i Ministrisë së Shëndetësisë dhe Mbrojtjes Sociale.
10.  Ngarkohet Ministria e Shëndetësisë dhe Mbrojtjes Sociale për zbatimin e këtij vendimi.
Ky vendim hyn në fuqi pas botimit në Fletoren Zyrtare.

